Narodna skupština
20170927

Poštovana predsednice, dame i gospodo narodni poslanici, nisam uspeo da odgovorim nešto ministru u čemu se slažemo, jer predsednica ne želi nikome iz opozicije da da reč. Što se tiče ovog amandmana, mi smo dodali da se sredstva za ostvarivanje razvojnog plana obezbeđuju u budžetu Republike Srbije, AP, jedinici lokalne samouprave u skladu sa zakonom. Ovakvih članova ima više i naša namera jeste da nateramo zakonom državu da mora da obezbedi dovoljno sredstava u budžetu za razvojne planove, da omogući školi da ima neku autonomiju, da omogući ustanovi da ima autonomiju, da može da predlaže razvojne planove, a da to bude isfinansirano iz budžeta. To jeste u skladu sa onim o čemu ste i vi govorili, ali je sada stvar da li možemo to da formalizujemo u zakonu. Verujte, ja i dalje imam utisak da vi imate dobre namere, ali da niste svesni toga da sutra možda nećete vi biti na tom mestu i da nećete uspeti ovo da ostvarite. A, ono što nam treba, što smo pričali, ne treba obrazovanje da zavisi od dnevne politike.